Jægere fandt anskudt råvildt

Jagtkonsortiet Kærbjergenes holdt lørdag jagt i Rold Skov. En jagt, der skulle vise sig at blive en grim oplevelse. - Allerede ret tidligt i den første såt hører vores jagtkammerat Hans Brams og jeg et dyr, der tydeligt klagede sig inden i en tykning. Vi besluttede for at se, om vi kunne trykke det ud, så vi kunne få det aflivet. Jeg gik igennem tykningen, mens Hans stod klar med haglbøsse. Heldigvis kom dyret ud, så Hans kunne give det et par skud og hans hund efterfølgende kunne tage det så vi fik det aflivet hurtigt. Det viste sig, at venstre bagløb var skudt over af et riffelskud. Samtidig kunne vi ikke langt derfra se friske spor af en-to personer i sneen. Det var helt tydeligt krybskytter, der havde været på spil', fortæller konsortiemedlem Jens Ole Skovlyk. Konsortiemedlemmerne kunne også andre steder i området se spor efter to personer, der havde bevæget sig rundt i området udenfor de veje og stier, som skovgæsterne skal benytte. Se mere i Tv2/Nord i aften.